
“Let the Pandemic One Step Behind!”, un proiect ASLS care vine în sprijinul studenților UB 

În perioada 28-30 octombrie 2021, Asociația Studenților din Facultatea de Limbi și Literaturi Străine (ASLS) din cadrul Universității din București desfășoară online proiectul Let The Pandemic One Step Behind. Inițiativa își propune să abordeze subiectul pandemiei în relație cu starea de sănătate psihică și fizică a tinerilor. Evenimentul se adresează tuturor studenților UB. 
Astfel, în cadrul întâlnirilor online vor fi discutate aspecte din diferite domenii: de la psihologie până la nutriție, de la fitness și sport până la yoga. Invitații le vor răspunde studenților la diverse întrebări, încurajându-i totodată să ducă un stil de viață sănătos chiar și în pandemie. De asemenea, studenții vor avea șansa de a participa la un concurs.
„Nu pot spune că sunt doar unul dintre organizatorii proiectului Let the Pandemic One Step Behind, ci și unul dintre participanți. O persoană care simte nevoia de a-și împărtăși frustrările acumulate de-a lungul acestui timp și de a ști că nu este singură. În aceste trei zile îmi voi da seama cât de mult am plâns, am stat în casă și m-am închis în mine, dar voi fi împăcată, deoarece totul a contribuit la devenirea mea ca om, la cine sunt eu, cea de astăzi, și să am o perspectivă mai bună asupra persoanei mele din viitor. M-aș bucura ca, la final, fiecare să simtă același lucru pe care l-am vizualizat eu încă dinainte ca proiectul să existe: împăcare. Nu putem controla ce a fost, dar ne putem ajuta pe noi înșine să trecem mai departe și să ne concentrăm pe ceea ce ne dorim pentru viitor!”, este mesajul transmis de către Marilena Anghel, coordonatoarea proiectului.
Mesajele integrale ale organizatorilor pot fi accesate aici. Pentru detalii suplimentare despre proiect, persoanele interesate pot contacta Asociația Studenților din Facultatea de Limbi și Literaturi Străine (ASLS), pe pagina de Facebook ASLS România.
